b'\n_START_ARTICLE_\nParlamentiniai rinkimai Lenkijoje 1989 m.\n_START_PARAGRAPH_\nParlamentiniai rinkimai Lenkijoje 1989\xc2\xa0m. (vadinami bir\xc5\xbeelio rinkimais, kontaktiniais rinkimais, rinkimais \xc4\xaf kontaktin\xc4\xaf Seim\xc4\x85) \xc4\xafvyko Lenkijoje 1989\xc2\xa0m. bir\xc5\xbeelio 4 ir 18 d. J\xc5\xb3 pob\xc5\xabdis bei eiga buvo nustatyta Apskritojo stalo derybose. Rinkim\xc5\xb3 metu buvo i\xc5\xa1rinkti 460 LLR Seimo ir 100 Senato nari\xc5\xb3._NEWLINE_Tai buvo pirmieji dalinai laisvi rinkimai Lenkijoje po II pasaulinio karo. Nedemokratin\xc4\x97s komunistin\xc4\x97s Lenkijos Liaudies Respublikos vald\xc5\xbeios atstovai u\xc5\xbetikrino valdan\xc4\x8diajai \xe2\x80\x9ekoalicijai\xe2\x80\x9c (Lenkijos jungtinei darbinink\xc5\xb3 partijai ir jos satelitams) ma\xc5\xbeiausiai 299 (65%) mandat\xc5\xb3 Seime. Kitos vietos (161, t. y. 31%) buvo skirti nepartiniams kandidatams. Kova u\xc5\xbe \xc5\xa1ias vietas bei u\xc5\xbe visus senatori\xc5\xb3 mandatus buvo atvira ir demokratin\xc4\x97. \xc5\xa0ias vietas u\xc5\xbeimti gal\xc4\x97jo ir demokratin\xc4\x97s opozicijos nariai, ir atvirai arba neformaliai koalicijos remiami asmenys, ir \xc4\xafvairiausi\xc5\xb3 visuomenini\xc5\xb3 bei profesini\xc5\xb3 organizacij\xc5\xb3 atstovai, nepriklausomi kandidatai. \xc5\xa0ie rinkimai baig\xc4\x97si lemtinga Solidarumo opozicijos pergale. Pilietinio komiteto \xe2\x80\x9eSolidarumas\xe2\x80\x9c remiami kandidatai laim\xc4\x97jo visus Seimo mandatus (skirtus nepartiniams kandidatams) bei 99% Senato mandat\xc5\xb3. Tuo tarpu koalicin\xc4\x97 pus\xc4\x97 patyr\xc4\x97 visi\xc5\xa1k\xc4\x85 fiasko, o skaud\xc5\xbeiausiu laikomas beveik vis\xc5\xb3 kandidat\xc5\xb3 i\xc5\xa1 \xc5\xa1alies s\xc4\x85ra\xc5\xa1o, kuriame buvo \xc4\xafra\xc5\xa1yta dauguma re\xc5\xbeimo lyderi\xc5\xb3, pralaim\xc4\x97jimas. Po \xc5\xa1i\xc5\xb3 rinkim\xc5\xb3 Lenkija tapo pirm\xc4\x85ja Ryt\xc5\xb3 bloko valstybe, kurioje demokratin\xc4\x97s opozicijos atstovai \xc4\xafgavo reali\xc4\x85 \xc4\xaftak\xc4\x85 vald\xc5\xbeios sprendimams. \xc5\xa0ie rinkimai\xc2\xa0\xe2\x80\x93 tai politini\xc5\xb3 permain\xc5\xb3 Lenkijoje l\xc5\xab\xc5\xbeio momentas, ry\xc5\xa1kiai pagreitin\xc4\x99 politin\xc4\x99 \xc5\xa1alies transformacij\xc4\x85.'